किशोर माइल्स मोरालिस अपने पिता, पुलिस अधिकारी जेफरसन डेविस की उम्मीदों पर खरा उतरने के लिए संघर्ष करता है, जो स्पाइडर-मैन को एक खतरे के रूप में देखते हैं। माइल्स, जो हाल ही में एक बोर्डिंग स्कूल में स्थानांतरित हुआ हैं, एक दिन स्कूल से निकल कर अपने चाचा ऐरन डेविस के घर जाता है, जो उसे ग्राफिटी चित्रित करने के लिए एक परित्यक्त मेट्रो स्टेशन पर ले जाता है, जहां माइल्स को एक रेडियोधर्मी मकड़ी द्वारा काट लिया जाता है और उसे मकड़ी जैसी क्षमताऐं प्राप्त होती हैं।

माइल्स कुछ समय बाद उस मकड़ी की खोज में स्टेशन लौटता है, और वहां उसे विल्सन फिस्क द्वारा निर्मित "सुपर-कोलाइडर" नामक एक कण त्वरक मिलता है; फिस्क इसके माध्यम से समानांतर ब्रह्मांडों तक पहुंचने की उम्मीद करता है। कुछ ही क्षणों में स्पाइडर-मैन भी वहां आ जाता है, और फिस्क के साथियों, ग्रीन गॉब्लिन और प्रॉलर से लड़ते हुए कोलाइडर को निष्क्रिय करने का प्रयास करता है। स्पाइडर मैन माइल्स को एक दुर्घटना से बचाता है, और उनकी समानताओं को महसूस करते हुए उसे अपनी शक्तियां नियंत्रित करना सिखाने की बात कहता है। ग्रीन गॉब्लिन इसी बीच, स्पाइडर मैन को कोलाइडर में धकेल देता है, जिससे एक विस्फोट होता है जो लगभग उसे मार देता है। घायल, स्पाइडर मैन माइल्स को कोलाइडर को निष्क्रिय करने के लिए एक यूएसबी ड्राइव देता है और चेतावनी देता है कि यदि मशीन फिर से सक्रिय हुई तो वह शहर को नष्ट कर सकती है। फिस्क इसके बाद स्पाइडर मैन को मार देता है, और प्रॉलर को माइल्स के पीछे भेजता है, जिससे वह बच निकलता है।

माइल्स स्पाइडर मैन पोशाक में अपनी नई क्षमताओं को आज़माने की कोशिश करता है, लेकिन एक इमारत से गिरने पर उसकी यूएसबी ड्राइव टूट जाती है। स्पाइडर-मैन की कब्र पर, माइल्स की मुलाकात पीटर बी पार्कर से होती है, जो एक और आयाम से स्पाइडर-मैन का वयस्क संस्करण है। पीटर से मिलने पर, माइल्स अनजाने में अपने शिकार को अक्षम करने के लिए बायो-इलेक्ट्रिक विस्फोट का उत्सर्जन करने की शक्ति प्राप्त करता है। माइल्स अपनी शक्तियों पर नियंत्रण पाने के लिए पीटर को उसे प्रशिक्षित करने के लिए कहता है, जो अनिच्छा से एक नई ड्राइव बनाने के लिए डेटा चोरी करने में मदद के लिए सहमत हो जाता है। फिस्क की शोध सुविधा में, माइल्स को पता चलता है कि वह अदृश्य होने की शक्ति भी रखता है। वहां उनका सामना वैज्ञानिक ओलिविया ऑक्टेवियस से होता है, जो पीटर का डीएनए नमूना ले लेती है, और यह खुलासा करती है कि अगर वह अपने आयाम से बाहर अधिक समय तक रहता है, तो सेलुलर क्षय के कारण उसकी मृत्यु हो जाएगी।

माइल्स और पीटर को ऑक्टेवियस से ग्वेन स्टेसी बचाती है, जो पीटर की ही तरह किसी दूसरे आयाम से आयी स्पाइडर-वुमन है। इस बीच, किंगपिन की कोलाइडर बनाने की वजह का भी पता चलता है: उसकी मृत पत्नी और बेटे के वैकल्पिक संस्करणों को खोजने के लिए, जो स्पाइडर-मैन को मारने के उसके प्रयास के बारे में जानकर एक कार दुर्घटना में मारे गए थे। तीनों पीटर की चाची, मे पार्कर, के पास पहुँचते हैं, जो अन्य आयामों से आ पहुंचे और भी तीन स्पाइडर-नायकों को आश्रय दे रही हैं - स्पाइडर-मैन नोयर, स्पाइडर-हैम और पेनी पार्कर। माइल्स कोलाइडर को निष्क्रिय करने की पेशकश करता है, ताकि अन्य लोग घर लौट सकें, लेकिन वे सब उसे बताते हैं कि उसके पास अनुभव की कमी है। माइल्स तब ऐरन के घर वापस जाता है, जहां उसे पता चलता है कि ऐरन ही प्रॉलर है। वह तुरंत मे के घर वापस लौटता है, जहां पेनी ने यूएसबी ड्राइव की एक प्रतिलिपि बना दी है; हालाँकि, फिस्क, प्रॉलर, ऑक्टेवियस, स्कोर्पियन और टॉम्बस्टोन भी उसका पीछा करते हुए वहां पहुँच जाते हैं, और वहां मौजूद सभी स्पाइडर-नायकों पर हमला कर देते हैं। माइल्स वहां से भाग निकलता है, लेकिन प्रॉलर के हाथों पकड़ा जाता है, जिसके सामने वह अपना मास्क उतार देता है। माइल्स ही स्पाइडर-मैन है, यह जानकर प्रॉलर उसे न मारने का निश्चय करता है, और इसी कारण फिस्क उसे गोली मार देता है। माइल्स ऐरन को लेकर भाग जाता है, लेकिन वह उसकी चोटों के कारण शीघ्र ही मर जाता है। जेफरसन माइल्स को ऐरन के मृत शरीर के पास देख लेता है, और निष्कर्ष निकालता है कि स्पाइडर मैन ने ही उसे मारा है।

सभी नायक माइल्स के हॉस्टल के कमरे में एक साथ फिर से इकट्ठा होते हैं। पीटर सब के साथ बाहर निकलने से पहले माइल्स की सुरक्षा सुनिश्चित करने के लिए उसे कुर्सी से बाँध देता है, और फिर माइल्स को बताता है कि उसने स्वयं पीछे रहकर कोलाइडर को निष्क्रिय करने का निश्चय कर लिया है। जेफरसन माइल्स के दरवाजे के बाहर आता है, और यह मानते हुए कि वह उससे बात नहीं करना चाहता, अपनी गलतियों के लिए माफी मांगता है। माइल्स अपनी शक्तियों में नियंत्रण हासिल करता है, और आंट मे के पास जाता है, जो उसे वेब शूटर और पीटर का सूट देती है। वह नायकों से जुड़ता है, और यूएसबी ड्राइव को सक्रिय करने और उन्हें घर भेजने से पहले फिस्क के साथियों को हराने में उनकी मदद करता है। इसके बाद फिस्क और माइल्स कोलाइडर में लड़ते हैं; जेफरसन भी वहां आ पहुँचता है। जब माइल्स फिस्क के हाथों लगभग मारा ही जा चुका होता है, तब जेफरसन को पता चलता है कि स्पाइडर-मैन दुश्मन नहीं है, और वह उसे प्रोत्साहित करता है। माइल्स अपने वेनम विस्फोट से फिस्क को पैरालाइज़ कर उसे स्विच की ओर फेंक देता है, जिससे कोलाइडर नष्ट हो जाता है।

फिस्क और उसके साथियों को गिरफ्तार कर लिया जाता है और जेफरसन स्पाइडर-मैन को नायक के रूप में अपना लेता है। माइल्स भी अपने नए जीवन की जिम्मेदारियों को अपनान शुरू करता है। अपने-अपने घरेलू आयामों में वापस जा चुके अन्य नायक भी अपने जीवन में लौट जाते हैं; पीटर मैरी जेन के साथ अपने रिश्ते को ठीक करने का प्रयास करता है, स्पाइडर-नायर अंत में एक रूबिक क्यूब को हल करता है, जिसके लिए वह वैकल्पिक समयरेखा में संघर्षरत था, पेनी अपने रोबोट की मरम्मत करती है, स्पाइडर-हैम एक हॉट डॉग का आनंद लेता है, और ग्वेन अपने आयाम में से ही माइल्स से संपर्क करने का एक तरीका ढूंढ लेती है।

एक अन्य आयाम में, मिगुएल ओ'हारा (स्पाइडर-मैन २०९९) १९६७ में न्यूयॉर्क की यात्रा करता है, और वहां के स्पाइडर-मैन के साथ बहस करता है।

फ़िल्म के लिए अतिरिक्त आवाज़ों में शामिल हैं: पीटर पार्कर / स्पाइडर-मैन (फ़िल्म की शुरुआत में प्रदर्शित गोरे बालों वाला संस्करण) के रूप में क्रिस पाइन, वेनेसा फिस्क के रूप में लेक बेल, नॉर्मन ऑसबॉर्न / ग्रीन गॉबलिन के रूप में जोर्मा टैकोन, टॉमबस्टोन के रूप में मार्विन जोन्स III, स्कोर्पियन के रूप मेंजोकिन कोसियो, और ब्रुकलिन में एक दर्शक के रूप में पोस्ट मेलोन (जिन्होंने फ़िल्म के साउंडट्रैक में भी योगदान दिया है)। २००४ की फ़िल्म स्पाइडर-मैन २ से क्लिफ रॉबर्टसन की एक अभिलेखीय रिकॉर्डिंग का उपयोग बेन पार्कर के चरित्र के फ्लैशबैक दृश्य के लिए किया गया था। स्पाइडर-मैन सह-निर्माता स्टेन ली मरणोपरांत कैमियो में दिखाई देते हैं, स्टेन नाम के एक पात्र के रूप में, जो मोरालिस को स्पाइडर-मैन पोशाक बेचता है। लॉर्ड और मिलर ने कहा कि ली को फ़िल्म में सिर्फ एक पासिंग कैमियो के बजाय एक बड़ा पल देना महत्वपूर्ण था, क्योंकि वह "इस फ़िल्म की भावना के लिए इतने अभिन्न" थे, और नवंबर २०१८ में ली की मृत्यु के बाद यह भूमिका "अतिरिक्त सार्थक" थी। पूरी फ़िल्म में ली कई अन्य दृश्यों में भी संक्षिप्त कैमियो करते दिखे, जैसे कि न्यूयॉर्क की सड़कों पर लेटे माइल्स और पीटर बी के ऊपर चलने वाले पैदल यात्री के रूप में।

परिणाम
पुरस्कार
टेलीविजन श्रृंखला
कथानक